  Майя Бывальцева Удмуртиын «Тангыра» фольк-рок фестивалез радъясьёс каверъёс кылдытонъя вожвылъяськон ялӥзы. Вань мылкыд карисьёс фестивале пыриськись крезьгурасьёслэсь кырӟанзэс ас сяменызы быдэстыны но мерлыко вотэсъёсы поттыны быгато. Со сярысь Калыкъёслэн эшъяськон юртсылэн пресс-службаез ивортӥз. Кырӟанэз крезьгуро инструментъёсын шудэм улсын но, а капелла но, огнын яке эшъёсын но семьяен ӵош быдэстыны луэ. Гожтэм видеоез «ВКонтакте» яке «Инстаграм» мерлыко вотэсъёсысь ас баме #тангыраcover #тангыракавер хештегъёсын поттоно. Устозэ кырӟасез асьсэос фестивале пыриськисьёс быръёзы, вормись аслаз кавереныз сцена вылэ потыны луонлык басьтоз. Йылпумъянъёс 30-тӥ гудырикошконэ лэсьтозы. Тодэ вайытом, Россиысь калыкъёслэн кылъёсынызы кырӟась крезьгурасьёс понна «Тангыра» фестиваль Ижкарысь Киров нимо паркын 4-тӥ куарусёнэ ортчоз, туэ со ньылетӥзэ радъяське ни. Та дырлы тямыс пыриськисьёс пусъемын. Соослэсь ужъёссэс ужрадлэн «ВКонтакте» мерлыко вотэсысь огинысьтыз шедьтыны луоз.  Тегъёс: Лулчеберет Ижкар Удмуртия вожвылъяськон кырӟан  